बासल-लान्डशाफ़्ट कैन्टन
बासल-लान्डशाफ़्ट कैन्टन (जर्मन: Kanton Basel-Landschaft खान्थोन बाज़ल्लान्त्शाफ़्थ) स्विट्ज़रलैंड के उत्तर में स्थित एक कैन्टन (प्रान्त से मिलता-जुलता प्रशासनिक विभाग) है। किसी ज़माने में बासल-लान्डशाफ़्ट कैन्टन और पड़ोस की बासल-श्तात कैन्टन दोनों एक ही 'बासल कैन्टन' नामक कैन्टन का भाग थीं। जर्मन भाषा में 'बासल-श्तात' का मतलब 'बासल शहर' है और यह कैन्टन बासल शहर और उसके इर्द-गिर्द के कुछ इलाक़ों को मिलाकर बनी हुई है। इसके विपरीत बासल-लान्डशाफ़्ट बासल क्षेत्र के देहाती इलाक़ों से बनी हुई है। १९वीं सदी में ग्रमीण और शहरी क्षेत्रों में अधिकारों को लेकर झड़पें हुई और २६ अगस्त १८३३ में इनका बटवारा हुआ और दो अलग कैन्टन बन गई। ऐतिहासिक बासल कैन्टन सन् १५०१ में स्विस परिसंघ का हिस्सा बना था।